Аҟәа иаадыртит Тарас Шамба ибаҟа
12:23 07.12.2022 (ирҿыцуп: 12:37 07.12.2022)
© Sputnik / Томас Тхайцук Открытие памятника общественному и политическому деятелю Абхазии и России Тарасу Шамба.
© Sputnik / Томас Тхайцук
Аманумент аартра аусмҩаԥгатә иалахәын Аԥсны ахада Аслан Бжьаниа, атәыла анапхгара, Адунеизегьтәи аԥсуа-абаза Конгресс ахантәаҩы Мусса Егзакь, ауаажәларра.
АҞӘА, ԥхынҷкәын 7 - Sputnik, Сариа Кәарацхьелиаԥҳа. Аԥсны ауаажәларра-политикатә усзуҩ, Адунеизегьтәи аԥсуа-абаза Конгресс актәи ахантәаҩы Тарас Шамба ибаҟа аадыртит Аҟәа, ԥхынҷкәын 7 рзы.
Абаҟа автор - аскульптор Аврора Иулина.
Тарас Шамба иҩыза гәакьа, апоет, ауаажәларратә усзуҩ Геннади Аламиа Аԥсны азы ари хҭыс дууп ҳәа иҳәеит.
“Ари амш Тарас иԥсадгьыл даназыхынҳәыз мшуп ҳәа сҳәар сҭахым, избанзар иара еснагь Аԥсны дацын. Исҳәоит: "Бзиала уаабеит, Тарас!" Аԥсны иԥсеиԥш бзиа ибон, иара ахьӡала имч, илша деигӡомызт", - ҳәа иҳәеит Аламиа.
Адунеизегьтәи аԥсуа-абаза Конгресс ахантәаҩы Мусса Егзакь иажәақәа рыла Тарас Мирон-иԥа абазажәлар реидкыларазы илшамҭақәа хәшьара узрыҭаӡом.
“Ауаҩ ду, зыжәлари зыԥсадгьыли зыԥсҭазаараз ибаҟа ааҳартуеит. Тарас Мирон-иԥа абазажәлар реидкыларазы илшамҭақәа хәшьара узрыҭаӡом. 25 шықәса Адунеизегьтәи аԥсуа-абаза Конгресс дахагылан, иџьынџьуаа рыԥсҭазаарақәа еиӷьтәуа. Игәы ҭбаан, иҟәышра иарбан зҵааразаалак аҭак аиҭҭартә иҳаракын", - ҳәа иҳәеит Егзакь.
Абаҟа аартреи аԥсуа-абаза Конгресс аизара ду амҩаԥысреи ахьеиқәшәаз асимволра аҵоуп ҳәа азгәеиҭеит Аԥсны ахада ихаҭыԥуаҩ Бадра Гәынба.
“Тарас Мирон-иԥа аҳаҭыр ду иқәырҵон Нхыҵ Кавказ инхо ҳашьцәа. Бзиа дырбон. Иара ихьӡ Адунеизегьтәи аԥсуа-абаза Конгресс аусура иузаҟәымҭхо иадҳәалоуп. Аконгресс аизара ду раԥхьаӡа акәны имҩаԥысит Аԥсны Аџьынџьтәылатә еибашьраан. Тарас Мирон-иԥа 25 шықәса еиҵахарада аконгресс дахагылан", - ҳәа иҳәеит иара, иагьазгәеиҭеит Тарас Шамба ихьӡ Аԥсны аҭоурых аҿы хьтәы нбанла ишанҵахо.
Аԥсни Урыстәылеи руаажәларра-политикатә усзуҩ Тарас Шамба 82 шықәса ддшырҭагылаз иԥсҭазаара далҵит Москва, 2020 шықәса жьҭаара 13 рзы. Аԥсны аҭҵаарадырра, акультура, аполитикатә ҿиара рҿы илагала шьардоуп.
29 Ԥхынгәы 2022, 12:00
25 шықәса Адунеизегьтәи аԥсуа-абаза Конгресс дахагылан.
Тарас Шамба — аҳәынҭқарреи, адемократиеи, азакәандырреи, азинеиҿкаареи, амилаҭ-ҳәынҭқарра ашьақәгылареи ирызку 300 инареиҳаны аҭҵаарадырратә усумҭақәа дравторуп, СССР жәлар рдепутатс дыҟан. Аԥсны Аџьынџьтәылатә еибашьраан Аԥсуа-абаза жәларқәа Адунеизегьтәи Рконгресс ахадас далхын. "Аԥсуа ҳәынҭқарра аҿиареи Кавказ ажәларқәа реидкылареи рҟны алшамҭа дуқәа рзы" ианашьан "Ахьӡ-Аԥша" аорден I аҩаӡара.